CELEX: C2006/326/170
Language: da
Date: 2006-12-30 00:00:00
Title: Sag F-123/06: Sag anlagt den 23. oktober 2006 — Timmer mod Revisionsretten

30.12.2006   
            
            
               DA
            
            
               Den Europæiske Unions Tidende
            
            
               C 326/84
            
         Sag anlagt den 23. oktober 2006 — Timmer mod Revisionsretten
   (Sag F-123/06)
   (2006/C 326/170)
   Processprog: fransk
   Parter
   
      Sagsøger: Marianne Timmer (Saint Sauves d'Auvergne, Frankrig) (ved avocat F. Rollinger)
   
      Sagsøgt: Revisionsretten for De Europæiske Fællesskaber
   Sagsøgerens påstande
   
               —
            
            
               Annullation af alle bedømmelsesrapporter vedrørende sagsøgeren, der er udfærdiget af M.L.
            
         
               —
            
            
               Annullation af de hermed forbundne og/eller efterfølgende afgørelser, herunder afgørelsen om udnævnelse af M.L.
            
         
               —
            
            
               Sagsøgeren tilkendes en erstatning svarende til det indtægtstab, hun har lidt i forhold til den situation, hun ville have befundet sig i, hvis hun var blevet forfremmet hver gang, hun teoretisk set kunne være blevet det i den periode, hun arbejdede under M.L.
            
         
               —
            
            
               Sagsøgeren tilkendes en erstatning på 250 000 EUR for det ikke-økonomiske tab og de følger for sagsøgerens helbred, der fulgte af førnævnte ulovligheder.
            
         
               —
            
            
               Revisionsretten tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har til støtte for søgsmålet først anført, at hun er blevet forhindret i at gøre karriere og endog fjernet fra tjenesten for at gøre det muligt for hendes overordnede at fortsætte sin ulovlige tjenesteudøvelse. Den sene anlæggelse af søgsmålet skyldes, at sagsøgeren først fik kendskab til, at afgørelserne vedrørende hendes karriere var ulovlige i forbindelse med opdagelsen af en række nye faktiske omstændigheder, som berører gyldigheden af hendes bedømmelsesrapporter, nemlig bl.a.: i) at hendes overordnede to gange tilsidesatte vedtægtens artikel 11a; ii) at hendes overordnede ikke havde tilstrækkelig ansættelsesanciennitet ved udnævnelsen; iii) at der blev begået ulovligheder i forbindelse med udvælgelsesprøve CC/LA/18/82; iv) at besættelsen af en stilling, sagsøgeren kunne have besat, er ulovlig; v) hendes overordnedes personlige interesser; vi) undladelse af disciplinære foranstaltninger.
   Sagsøgeren har desuden anført, dels at de afgørelser vedrørende hende, der blev truffet af Revisionsrettens generalsekretær, totalt mangler begrundelse, dels at de beslutningsprocedurer, sidstnævnte har fulgt, er ulovlige.